ประกาศการประปาส่วนภูมิภาค เรื่อง การออกพันธบัตรการประปาส่วนภูมิภาค พ.ศ. 2539 ครั้งที่ 3
ประกาศการประปาส่วนภูมิภาค
ประกาศการประปาส่วนภูมิภาค
เรื่อง การออกพันธบัตรการประปาส่วนภูมิภาค
พ.ศ.
๒๕๓๙ ครั้งที่ ๓[๑]
 

อาศัยอำนาจตามความในมาตรา ๗ (๙) และมาตรา ๔๘ (๓)
แห่งพระราชบัญญัติการประปาส่วนภูมิภาค พ.ศ. ๒๕๒๒ และโดยความเห็นชอบของคณะรัฐมนตรี
ผู้ว่าการการประปาส่วนภูมิภาค จึงขอประกาศให้ทราบว่า 

ข้อ ๑
การประปาส่วนภูมิภาค จะทำการกู้ยืมเงินโดยวิธีออกพันธบัตร

ข้อ ๒
พันธบัตรนี้มีชื่อเรียกว่า พันธบัตรการประปาส่วนภูมิภาค
พ.ศ. ๒๕๓๙ ครั้งที่ ๓ 

ข้อ ๓
พันธบัตรนี้กระทรวงการคลังเป็นผู้ค้ำประกันต้นเงินและดอกเบี้ย

ข้อ ๔
พันธบัตรนี้เป็นพันธบัตรชนิดระบุชื่อผู้ถือ

ข้อ ๕
พันธบัตรนี้มีมูลค่าที่ออกจำนวนรวม ๑,๐๐๐ ล้านบาท (หนึ่งพันล้านบาทถ้วน)
แบ่งออกเป็น จำนวน ๑,๐๐๐,๐๐๐ หน่วย (หนึ่งล้านหน่วย) โดยมีมูลค่าหน่วยละ ๑,๐๐๐ บาท
(หนึ่งพันบาทถ้วน) 

ข้อ ๖
พันธบัตรนี้มีกำหนดไถ่ถอนคืน ๗ ปี นับแต่วันที่ออกพันธบัตร
เป็นการไถ่ถอนครั้งเดียวเต็มตามจำนวนที่ออก และไม่มีการไถ่ถอนก่อนกำหนด

ข้อ ๗
วันออกพันธบัตรคือวันที่ ๒๓ พฤศจิกายน ๒๕๓๘

ข้อ ๘
วันไถ่ถอนพันธบัตรคือวันที่ ๒๓ พฤศจิกายน ๒๕๔๕
แต่ถ้าตรงกับวันหยุดทำการของการประปาส่วนภูมิภาค หรือวันหยุดทำการของธนาคารพาณิชย์ก็ให้เลื่อนเป็นวันเปิดทำการถัดไป

ข้อ ๙
พันธบัตรนี้มีดอกเบี้ยในอัตราร้อยละ ๙.๒๘ ต่อปี คำนวณจากมูลค่าของพันบัตร
โดยเริ่มคำนวณจากวันออกพันธบัตรถึงวันก่อนวันไถ่ถอนพันธบัตร
การคำนวณดอกเบี้ยใช้หลักเกณฑ์หนึ่งปีมี ๓๖๕ วัน และนับตามจำนวนวันที่เกิดขึ้น เศษของหนึ่งสตางค์ให้ปัดทิ้ง

ข้อ ๑๐
การประปาส่วนภูมิภาคจะชำระดอกเบี้ยให้แก่ผู้ถือกรรมสิทธิ์ในพันธบัตร
ตามกำหนดเวลา ดังนี้ 
๑๐.๑ ดอกเบี้ยงวดแรกชำระในวันที่ ๒๓ พฤษภาคม ๒๕๓๙
๑๐.๒ ดอกเบี้ยงวดต่อไปชำระทุกๆ ๖ เดือน ทุกๆ
วันที่ ๒๓ พฤศจิกายน และวันที่ ๒๓ พฤษภาคม
ของทุกปีตลอดเวลาที่พันธบัตรยังมีอายุอยู่
๑๐.๓
ดอกเบี้ยงวดสุดท้ายชำระพร้อมกับต้นเงินของพันธบัตร ณ วันไถ่ถอนพันธบัตร 
๑๐.๔ ถ้าวันครบกำหนดชำระดอกเบี้ยดังที่ระบุในข้อ
๑๐.๑ และ ๑๐.๒
ตรงกับวันหยุดทำการของการประปาส่วนภูมิภาคหรือวันหยุดทำการของธนาคารพาณิชย์ก็ให้เลื่อนไปชำระในวันเปิดทำการถัดไป

ข้อ ๑๑
การโอนกรรมสิทธิ์ หรือการจำนำพันธบัตรนี้
ให้ทำโดยวิธีจดทะเบียนที่ธนาคารแห่งประเทศไทย
ซึ่งได้รับแต่งตั้งให้เป็นนายทะเบียนและตัวแทนจ่ายเงินของพันธบัตรนี้
การโอนกรรมสิทธิ์หรือการจำนำพันธบัตร จะกระทำในระหว่างระยะเวลาหนึ่งเดือนก่อนวันครบกำหนดวันชำระดอกเบี้ยตามข้อ
๑๐ และวันไถ่ถอนพันธบัตรตามข้อ ๘ มิได้ เว้นแต่นายทะเบียนจะเห็นสมควร 

ข้อ ๑๒
กรรมสิทธิ์ในพันธบัตรนี้ให้ถือตามการจดทะเบียนที่นายทะเบียนเป็นสำคัญ 

ข้อ ๑๓
พันธบัตรนี้มิให้ถือว่าฉบับใดสมบูรณ์ เว้นแต่พนักงานเจ้าหน้าที่ของธนาคารแห่งประเทศไทย
ซึ่งผู้ว่าการการประปาส่วนภูมิภาคแต่งตั้งขึ้นโดยประกาศในราชกิจจานุเบกษาได้ลงลายมือชื่อกำกับในพันธบัตรฉบับนั้น

ข้อ ๑๔
พันธบัตรนี้จำหน่ายแก่ สถาบันการเงิน และบุคคลทั่วไปไม่จำกัด
ประเภทบุคคลและสัญชาติ โดยวิธีเปิดให้จองซื้อก่อนวันออกพันธบัตร

ข้อ ๑๕
การประปาส่วนภูมิภาคมอบหมายให้ บริษัทเงินทุนหลักทรัพย์ เกียรตินาคิน จำกัด
(มหาชน), บริษัทเงินทุนหลักทรัพย์ จีเอฟ จำกัด (มหาชน),บริษัทเงินทุนหลักทรัพย์
ไทยเม็กซ์ จำกัด (มหาชน), บริษัทเงินทุนหลักทรัพย์ นวธนกิจ จำกัด (มหาชน),
บริษัทเงินทุนหลักทรัพย์ พูลพิพัฒน์ จำกัด (มหาชน), บริษัทเงินทุนหลักทรัพย์
มหาธนกิจ จำกัด (มหาชน), บริษัทเงินทุนหลักทรัพย์ สินเอเชีย จำกัด (มหาชน),
บริษัทเงินทุนหลักทรัพย์ คาเธ่ย์ไฟน์แนนซ์ จำกัด (มหาชน),บริษัเงินทุนหลักทรัพย์
ทิสโก้ จำกัด (มหาชน), บริษัทเงินทุนหลักทรัพย์ ธนชาติ จำกัด (มหาชน),
บริษัทเงินทุนหลักทรัพย์ นครหลวงเครดิต จำกัด (มหาชน), บริษัทเงินทุนหลักทรัพย์
ร่วมเสริม จำกัด (มหาชน), บริษัทเงินทุนหลักทรัพย์ สินอุตสาหกรรม จำกัด (มหาชน),
ธนาคารเอเชีย จำกัด (มหาชน), ธนาคารเอบีเอ็น แอมโร เอ็นวี, บริษัทเงินทุนหลักทรัพย์
เอกสิน จำกัด (มหาชน), บริษัทหลักทรัพย์ เอกธำรง จำกัด (มหาชน) และบริษัทเงินทุน
วชิระ ธนทุน จำกัด เป็นผู้จัดการจัดจำหน่าย ตัวแทนจัดจำหน่าย
และประกันการจำหน่ายพันธบัตรนี้ และจัดการอื่นๆ ที่จำเป็นเพื่อประโยชน์ในการนี้

ข้อ ๑๖
รายละเอียดขั้นตอน วิธีการ และหมายกำหนดการเปิดให้จองซื้อพันธบัตรนี้
ตลอดจนขั้นตอนและวิธีการจัดสรร
และวิธีการชำระเงินคืนแก่ผู้จองซื้อพันธบัตรในกรณีไม่ได้รับสิทธิ์ในการจัดสรรให้จองซื้อพันธบัตร
หรือได้รับจัดสรรในการจองซื้อพันธบัตรไม่เต็มตามความประสงค์
ให้เป็นหน้าที่ของผู้จัดการจัดจำหน่ายและประกันการจำหน่ายพันธบัตรเป็นผู้กำหนด 

ข้อ ๑๗
พันธบัตรนี้ใช้เป็นหลักทรัพย์ค้ำประกันในการประมูลงานกับการประปาส่วนภูมิภาคได้

ข้อ ๑๘
ธนาคารแห่งประเทศไทยทำหน้าที่รับผิดชอบ ในการเป็นนายทะเบียนและตัวแทนจ่ายเงินพันธบัตร
และจัดการอื่นๆ ที่จำเป็นเพื่อผลประโยชน์ในการนี้ 

ข้อ ๑๙
ธนาคารแห่งประเทศไทยจะส่งมอบใบพันธบัตรให้แก่ผู้ถือกรรมสิทธิ์ ในพันธบัตร
ภายในกำหนด ๔๕ วัน นับแต่วันออกพันธบัตร 


ประกาศ
ณ วันที่ ๒๒ พฤศจิกายน พ.ศ. ๒๕๓๘
วิศิษฐ์ หล่อธีรพงศ์
ผู้ว่าการการประปาส่วนภูมิภาค
















ณัฐดนัย/พิมพ์
๗
มกราคม ๒๕๕๑
ปฐมพร/จัดทำ
๑๑
มกราคม ๒๕๕๑

[๑]
ราชกิจจานุเบกษา เล่ม ๑๑๒/ตอนที่ ๑๐๐ ง /หน้า ๑๕๙/๑๔ ธันวาคม ๒๕๓๘